RAPORT AL COMISIEI CĂTRE PARLAMENTUL EUROPEAN ȘI CONSILIU Evaluarea finală a programului comun de asistență pentru autonomie la domiciliu /* COM/2013/0898 final */





RAPORT AL COMISIEI CĂTRE PARLAMENTUL EUROPEAN ȘI CONSILIU Evaluarea finală a programului comun de asistență pentru autonomie la domiciliu 1. Introducere Uniunea Europeană a recunoscut că tehnologiile informației și comunicațiilor (TIC) sunt esențiale pentru abordarea provocărilor și oportunităților generate de îmbătrânirea populației. În special, Comisia Europeană a abordat acest aspect în comunicarea sa A îmbătrâni frumos în societatea informațională (2007)[1] și a pus la dispoziție un sprijin financiar substanțial pentru cercetare, dezvoltare și inovare în acest domeniu. În comunicarea sa „O agendă digitală pentru Europa” (2010)[2], Comisia a consolidat angajamentul Uniunii de a utiliza TIC pentru a asigura o îmbătrânire activă și în condiții bune de sănătate. Participarea UE la programul comun de asistență pentru autonomie la domiciliu („programul comun AAD”) stă la baza acestui angajament. Programul comun AAD a fost creat în 2008 de 20 de state membre ale UE și de 3 țări asociate[3]. Uniunea Europeană a decis să acorde același sprijin ca și țările participante, mobilizând fonduri din Al șaptelea program-cadru pentru cercetare și dezvoltare tehnologică (PC7), în temeiul articolului 185 din Tratatul privind funcționarea Uniunii Europene (TFUE)[4]. Programul comun AAD pune accentul pe cercetarea și inovarea aplicată de produse și servicii bazate pe TIC destinate populației în vârstă și vizează introducerea lor pe piață într-un termen de doi-trei ani. Principalii proprietari ai programului sunt statele participante, care îl derulează printr-o asociație AAD non-profit internațională (Asociația AAD) condusă de o adunare generală și care beneficiază, din punct de vedere operațional, de sprijinul unei unități centrale de gestionare. Comisia Europeană are statutul de observator în cadrul adunării generale și dreptul de veto în ceea ce privește programul de lucru anual și este parte, de asemenea, la acordurile cu Asociația AAD privind contribuția financiară a UE. Decizia din 2008 privind contribuția financiară a Comunității la programul comun AAD a prevăzut ca la sfârșitul anului 2013 să se efectueze o evaluare finală a programului; aceasta a fost realizată de un grup de experți independenți de nivel înalt condus de fostul comisar european pentru cercetare Philippe Busquin. Grupul a evaluat rezultatele obținute și progresele înregistrate în ceea ce privește realizarea obiectivelor programului comun AAD și, în urma acestei evaluări, a formulat recomandări strategice și operaționale adresate Comisiei și statelor membre. Prezentul raport analizează principalele recomandări ale grupului și propune acțiuni care urmează să fie întreprinse de Comisie în colaborare cu alte instituții și părți interesate din UE, având în vedere rolul acesteia în cadrul programului comun AAD. 2. Context: îmbătrânirea demografică - o provocare Datele de bază referitoare la îmbătrânirea populației Europei arată o schimbare iminentă și semnificativă în cadrul societății și al economiei, pentru care UE tot nu este bine pregătită. Se preconizează că, până în 2020, ne vom confrunta cu un deficit de până la 2 milioane de locuri de muncă în domeniul îngrijirii și al sănătății dacă nu se ia nicio măsură în acest sens, ceea ce ar face ca 15 % din activitățile necesare din sectorul general al asistenței medicale să nu poată fi asigurate[5]. Raportul dintre populația cu vârsta de peste 65 de ani și populația‑activă (cu vârsta cuprinsă între 15 și 64 de ani) va scădea de la aproximativ 1:4 în 2008 la 1:3 în 2020 și la 1:2 în 2050, ceea ce va genera presiuni asupra solidarității între generații[6]. Costurile din ce în ce mai ridicate ale îmbătrânirii vor avea un impact semnificativ asupra finanțelor publice[7], dar și asupra averii private. Persoanele cu vârsta de peste 50 de ani dispun de un venit semnificativ, iar veniturile pensionarilor sunt în creștere[8]. Pe de altă parte, disparitățile sunt enorme, 19 % dintre persoanele în vârstă din UE fiind expuse riscului de sărăcie, cifră care este în creștere rapidă, mai ales în UE-10[9]. Provocarea demografică nu poate fi depășită decât printr-o combinație coerentă de politici în domeniul social, economic, digital, al sănătății și al inovării[10]. Acționând acum putem genera beneficii considerabile pe trei planuri: · o calitate a vieții mai bună pentru cetățeni; · servicii de îngrijire mai sustenabile pentru societate; · noi locuri de muncă și întreprinderi datorită unei „economii a vârstei a treia” din ce în ce mai importante. Transformările induse de TIC permit o inovare reală a modului în care sunt organizate serviciile de îngrijire a persoanelor în vârstă, prin reducerea formalităților administrative, prin acordarea îngrijirilor cu mai multă eficiență și eficacitate, fapt ce le permite îngrijitorilor să petreacă mai mult timp cu clienții lor. TIC poate contribui, de asemenea, la îmbunătățirea condițiilor de muncă și a bunăstării persoanelor care asigură servicii informale de îngrijire, cum ar fi membrii familiei. În sfârșit, TIC pot contribui la un stil de viață sănătos și activ pentru persoanele în vârstă prin gestionarea sănătății, adaptarea locurilor de muncă și permițându-le acestora să participe în continuare în mod activ la viața economică și socială generală. Un număr tot mai mare de studii de caz indică faptul că măsurile din sectorul îngrijirii pot conduce la câștiguri de 10-30% în ceea ce privește eficiența, la niveluri mai ridicate de satisfacție a utilizatorilor și la o creștere anuală a activității de peste 10 %[11]. Îmbătrânirea populației a fost identificată în Strategia Europa 2020[12] atât ca o provocare, cât și ca o oportunitate pentru o creștere economică inteligentă, durabilă și favorabilă incluziunii. Inițiativele emblematice O agendă digitală pentru Europa și O Uniune a inovării[13] abordează această problemă considerând-o prioritară. Prima se concentrează asupra serviciilor, produselor și proceselor inovatoare bazate pe TIC, iar soluțiile digitale și activitățile programului comun AAD joacă un rol important în cadrul parteneriatului european pentru inovare privind îmbătrânirea activă și în condiții bune de sănătate (EIP‑AHA). 3. Procesul de evaluare Evaluarea finală acoperă cei șase ani de derulare a programului comun AAD, din 2008 până în 2013. În conformitate cu mandatul grupului de experți, evaluarea vizează: · progresele înregistrate în vederea îndeplinirii obiectivelor programului și a punerii în aplicare a recomandărilor formulate în urma evaluării intermediare; · progresele înregistrate în vederea asigurării excelenței operaționale a programului și eficacitatea abordării prevăzute la articolul 185 în acest domeniu. În plus, evaluarea conține recomandări în vederea unei posibile continuări a programului comun AAD în cadrul programului Orizont 2020. Grupul a fost alcătuit astfel încât să se asigure o bună înțelegere a tehnologiei, a economiei sanitare și a nevoilor utilizatorilor, experiența în evaluarea de programe, precum și continuitatea cu activitatea grupului responsabil de evaluarea intermediară. Concluziile grupului s-au bazat pe analiza unei documentații de referință extinse, printre care raportul de evaluare intermediară, studii de caz, informații statistice privind programul comun AAD și aproximativ 20 de interviuri cu părțile interesate. Evaluarea a fost realizată în perioada mai - septembrie 2013, iar raportul final[14] a fost publicat în octombrie 2013. Evaluarea s-a desfășurat în paralel cu redactarea propunerii Comisiei privind continuarea programului comun AAD cu sprijin financiar acordat în cadrul programului Orizont 2020, iar constatările preliminare au fost folosite la pregătirea propunerii finale. 4. Rezultatele evaluării și recomandări Raportul final de evaluare confirmă înalta valoare adăugată și realizările majore ale programului comun AAD. În special, grupul concluzionează că: 1. programul comun AAD a înregistrat progrese importante în ceea ce privește îndeplinirea obiectivelor sale și a dat curs într-o manieră satisfăcătoare recomandărilor formulate în cadrul evaluării intermediare din 2010 realizate de grupul Kuneva; 2. importanța din ce în ce mai mare a îmbătrânirii populației, care constituie o provocare comună și urgentă în întreaga Europă, justifică în mod evident existența programului comun AAD; 3. programul comun AAD funcționează ca un cadru coerent care generează în mod evident o valoare adăugată pentru Europa; 4. activitatea asociată de cercetare, dezvoltare și inovare atinge în prezent masa critică; 5. activitățile care vizează îmbunătățirea condițiilor pentru exploatarea industrială s-au extins în mod semnificativ de la evaluarea intermediară; 6. programul este bine gestionat, iar măsurile de guvernanță funcționează bine și 7. progresele înregistrate în cadrul programului sunt încurajatoare, deși efectele sociale și economice la scară largă nu și-au făcut încă simțită prezența. Grupul a recunoscut, în plus, unele realizări importante și primele rezultate considerate a fi indicatori promițători ai unui impact global ridicat, printre care: · o bună participare a IMM-urilor (peste 40 %); · investiții proprii estimate la peste 325 de milioane EUR ale participanților la acest sector (predominant IMM-uri), susținute de investiții comune de 150 de milioane EUR din partea UE și de 220 de milioane EUR din partea țărilor participante; · lansarea a aproximativ 130 de proiecte până în prezent, cu o bună implicare a utilizatorilor finali; · faptul că aproape 50 % dintre proiectele din cadrul primelor două proceduri de ofertare au deja drepturile de proprietate intelectuală garantate în ceea ce privește rezultatele, 25 % au finanțare garantată pentru comercializarea noilor produse și servicii bazate pe TIC, de exemplu sisteme de alarmă, monitorizare de la distanță, sisteme robotizate, instrumente de comunicare și formare bazată pe jocuri pentru persoanele în vârstă; · existența unei serii de produse și servicii comerciale care decurg direct din primele proiecte ale programului comun AAD și · crearea unui „ecosistem” nou de inovare, evidențiat de cele cinci forumuri AAD care au fost organizate în fiecare an începând din 2009, numărul participanților la acestea crescând de la 500 la 1 200, în paralel cu creșterea numărului expozanților, al sponsorilor comerciali și al partenerilor activi din sectorul mass-mediei. Grupul a formulat o serie de recomandări pentru cazurile în care ar fi posibile îmbunătățiri suplimentare, inclusiv aspecte care decurg din evaluarea intermediară, cum ar fi o implicare sporită a utilizatorilor finali, o orientare sporită asupra serviciilor și a inovării în domeniul social, mai multă atenție acordată modelelor de afaceri și planificării, schimburi de experiență mai bune și consolidarea rolului unității centrale de gestionare. Comitetul a salutat, de asemenea, propunerea Comisiei pentru continuarea programului comun AAD în cadrul programului Orizont 2020 și a făcut recomandări în ceea ce privește lansarea și punerea sa în aplicare pentru a maximiza impactul general. Anexa conține o listă detaliată a recomandărilor grupului. Răspunsul Comisiei la recomandările grupului este prezentat în continuare. 4.1. Observații generale Comisia salută raportul de evaluare finală. Recomandările au la bază o analiză clară și critică. Comisia va conlucra cu statele participante și cu alte părți interesate pentru a da curs recomandărilor astfel cum se prezintă în continuare. În special, Comisia va întreprinde acțiuni pentru a propune și a pune în aplicare ulterior cadrul juridic al propunerii de continuare a programului comun de asistență pentru autonomie la domiciliu. Comisia recunoaște valoarea parteneriatului cu statele membre încheiat în temeiul articolului 185 din TFUE, inclusiv a angajamentelor clare asumate pentru a se asigura că programul comun AAD oferă rezultate promițătoare de la început. În ciuda unui start dificil într-un domeniu complet nou, programul comun AAD și-a demonstrat în mod clar relevanța și și-a atins sau și-a depășit obiectivele inițiale. A fost creată o nouă comunitate, reprezentând lanțul organizațiilor de utilizatori, sectorul (cu peste 40 % IMM-uri), furnizorii de servicii, investitorii și organizațiile de cercetare. Au fost finanțate peste 130 de proiecte, reprezentând investiții ale UE în valoare de 150 milioane EUR, completate de investiții importante de peste 220 de milioane EUR din partea statelor participante și de o cofinanțare atrasă estimată la peste 250 de milioane EUR din partea participanților la program. Contribuția statelor participante este remarcabilă, aceasta depășind cu aproape 50 % angajamentul necesar conform legii. Din punct de vedere operațional, programul comun AAD s-a îmbunătățit considerabil după evaluarea intermediară. Cu toate acestea, se pot realiza îmbunătățiri suplimentare, care sunt cu adevărat necesare pentru a menține relevanța programului, în special pentru IMM-uri, care au nevoie de flexibilitate în ceea ce privește conținutul intervențiilor și termenele de contractare/plată. 4.2. Recomandări către statele membre Comisia este de acord cu recomandarea grupului de a se depune eforturi pentru îmbunătățirea în continuare a derulării operaționale a programului comun AAD, ca factor esențial pentru asigurarea succesului în momentul de față, când funcționează la „viteză de croazieră” și a atras un număr mare de părți interesate. Rolurile procedurilor și ale guvernanței ar trebui să fie revizuite în mod critic pentru a se identifica eventualele blocaje și domenii în care se pot realiza raționalizări și îmbunătățiri. În acest sens, Comisia a solicitat deja, în propunerea sa privind programul comun AAD, ca statele participante să stabilească obiective comune cu caracter obligatoriu privind termenele de contractare și cele de plată. Comisia este de acord cu recomandările privind organizarea viitoarelor cereri de propuneri ținându-se seama de provocările socioeconomice, privind mobilizarea unor instrumente și proiecte de colaborare mai flexibile care să reflecte viitoarea dinamică a pieței și evoluțiile din domeniul acoperit de program. Comisia are deja în vedere aceste aspecte în contextul programului Orizont 2020 și propunerea de continuare a programului comun AAD include opțiunea utilizării unor instrumente suplimentare precum premii și granturi pentru inovare, cu scopul de a permite intervențiile rapide, dacă este cazul. De asemenea, Comisia este de acord cu recomandarea ca programul să se orienteze în continuare către exploatare și cu sugestia aplicării unor indicatori și a unei monitorizări sistematice mai consolidate, pentru a oferi o imagine mai clară a impactului proiectelor, după care să se orienteze aplicarea în viitor. Acești indicatori vor fi prevăzuți în acordurile viitoare dintre Comisie și Asociația AAD. Grupul a recomandat, de asemenea, ca, pe lângă o participare bună din punct de vedere cantitativ a utilizatorilor, să fie îmbunătățită în programul de continuare și calitatea participării (a utilizatorilor și a actorilor din sfera cererii, cum ar fi furnizorii de servicii și companiile de asigurări) pentru a asigura o extindere geografică mai mare a programului și menținerea sa pe toată durata ciclului de viață a proiectului. Comisia împărtășește acest punct de vedere și a introdus cerința ca statele participante să aibă ca obiectiv sprijinirea participării utilizatorilor și a organizațiilor din sfera cererii în cadrul programelor naționale de finanțare a programului comun AAD. De asemenea, Comisia este de acord cu recomandarea grupului potrivit căreia ar trebui intensificate în continuare comunicarea și activitățile de consolidare a comunității, care sunt un câștig esențial al programului. Acest lucru va fi reflectat în viitoarele măsuri de sprijin și în mandatul Asociației AAD. Recomandările de mai sus sunt, de asemenea, abordate în propunerea de extindere a domeniului de aplicare al programului comun AAD 2 la îmbătrânirea activă și în condiții bune de sănătate și a legăturii strânse planificate (și existente) dintre AAD și comunitățile aferente parteneriatului european pentru inovare privind îmbătrânirea activă și în condiții bune de sănătate. 4.3. Recomandări pentru Comisie Se recomandă Comisiei să contribuie la consolidarea în continuare a coerenței și a sinergiilor dintre cercetare, inovare și activitățile legate de TIC pentru o îmbătrânire activă și în condiții bune de sănătate. Această recomandare este binevenită și s-au făcut deja mai mulți pași în această direcție. Propunerea privind programul-cadru de cercetare și inovare Orizont 2020 consideră deja că programul comun AAD 2 este complementar activității de cercetare și dezvoltare și proiectelor-pilot de inovare pe termen mai lung din cadrul provocării societale 1 (sănătate, schimbări demografice și bunăstare). În cadrul programului Orizont 2020, programul comun AAD va aborda cercetarea și inovarea orientate către piață și va urmări convertirea rezultatelor cercetării din amonte în produse și servicii bazate pe TIC care să apară pe piață ca răspuns la nevoile utilizatorilor. La rândul său, acesta va fi completat de inițiativa de programare comună „Ani mai mulți, o viață mai bună” care se va concentra pe o cercetare nouă, multidisciplinară privind schimbările demografice ca răspuns la necesitățile în materie de politică. De asemenea, Comisia va asigura complementaritatea cu comunitatea de cunoaștere și inovare privind îmbătrânirea în condiții bune de sănătate prevăzută de Institutul European de Tehnologie. În sfârșit, parteneriatul european pentru inovare privind îmbătrânirea activă și în condiții bune de sănătate a stabilit priorități-cheie pentru inovare și va aborda o serie de obstacole în calea aducerii pe piață mai rapide și la scara potrivită a unor soluții inovatoare pentru o îmbătrânire activă și în condiții bune de sănătate. Vor fi create sinergii puternice prin extinderea domeniului de aplicare al programului comun AAD în conformitate cu cel al parteneriatului european pentru inovare privind îmbătrânirea activă și în condiții bune de sănătate . 5. Concluzii Comisia salută raportul final de evaluare a programului comun AAD, care confirmă impactul pozitiv al unirii forțelor UE și ale statelor participante. Învățămintele desprinse din constatările și recomandările raportului ar trebui să conducă la un impact și mai important al continuării programului comun AAD în cadrul programului Orizont 2020 și la sinergii mai eficace între o serie de inițiative conexe de la nivelul UE și de la nivel național. Toate statele membre ar trebui, prin urmare, să aibă în vedere participarea la AAD 2, ceea ce ar consolida și mai mult integrarea europeană în acest domeniu. Programul comun AAD reprezintă un bun exemplu al funcționării Strategiei Europa 2020, în cadrul căreia TIC și inovarea în sensul său cel mai larg ajută Europa să facă față unei provocări societale majore, și, în același timp, generează noi oportunități semnificative de creștere economică pentru sectorul în cauză și mult necesarele locuri de muncă. Parlamentul European și Consiliul sunt invitate să își exprime opiniile cu privire la analizele și recomandările din prezentul raport și să sprijine realizarea acțiunilor propuse. [1] COM(2007) 332 final, 14 iunie 2007. [2] COM(2010) 245 final/2, 19 mai 2010. [3] Belgia, Danemarca, Germania, Irlanda, Grecia, Spania, Franța, Italia, Cipru, Luxemburg, Ungaria, Țările de Jos, Austria, Polonia, Portugalia, România, Slovenia, Finlanda, Suedia și Regatul Unit (statele membre participante), împreună cu Israel, Norvegia și Elveția. [4] Decizia nr. 742/2008/CE din 9 iulie 2008. [5] Propriile estimări preliminare ale Comisiei Europene realizate pe baza datelor furnizate de EUROSTAT și OCDE. [6] SEC(2008) 2911. [7] COM(2009) 545 din 17 septembrie 2009. [8] Silver Economy Network of European Regions („Rețeaua regiunilor europene pentru economia vârstei a treia”). [9] Raportul comun intermediar al CPE – CPS privind pensiile, 28 mai 2010. [10] COM(2006) 571, COM(2009) 180, Raportul privind îmbătrânirea populației, 2009 – Seria privind economia europeană. [11] Evaluarea ex-ante a impactului programului comun de asistență pentru autonomie la domiciliu care este propus, realizată de Comisia Europeană, SWD/2013/0251, 9 noiembrie 2012. http://eur-lex.europa.eu/LexUriServ/LexUriServ.do?uri=SWD:2013:0251:FIN:EN:PDF. [12] COM(2010) 2020, 3 martie 2010. [13] COM(2010) 1161, 6 octombrie 2010. [14] https://ec.europa.eu/digital-agenda/en/news/second-interim-evaluation-artemis-and-eniac-joint-technology-initiatives.